**АК ЧӘЧӘК, КҮК ЧӘЧӘК...**

Табигать — тәрбия чыганагы. Башлангыч классларда тормыш­ның табигать белән бәйләнеше турындагы мисалларны һәр дә­рестә, класстан тыш чараларда кулланырга мөмкин: Табигатькә соклану тәрбияләү, аны сакларга, аның белән хозурланырга өй­рәтүдә әдәби әсәрләр, шигырьләр ятлауның, аларны сәнгатьле итеп укырга омтылуның әһәмияте бик зур. Бу чараларны истә ка­лырлык итеп уздыруда рәссамнарның картиналары, композитор- ларыбызның җырлары да ярдәм итә. Әлеге кичә-дәресләрдә композиторларыбызның әсәрләрен, рәссамнарыбызның күп кенә картиналарын, шагыйрьләребезнең шигырьләрен кулланырга мөмкин. Рәсем дәресләрендә чәчәкләр ясарга, хезмәт дәреслә­рендә, шул чәчәкләргә охшатып, киемнәр тегәргә була.

**Кичә барышы.**

*Талгын гына музыка яңгырый. Яз кызы керә. Ул кәрзиненәтөрле төстәге чәчәкләр җыйган.*

**Яз кызы.**

 Ак чәчәкләр, күк чәчәкләр,

Күп чәчәкләр аланда.

Без исемен белми торган

Чәчәкләр дә бар анда.

Кем буяган, ничек алар

Күптөрле төскә кергән?

Ә аннан соң кем аларга

Ислемай сөртеп йөргән?

Язгы Миләүшә чәчәген

Танып була күзеннән.

Менә монысы Энҗе чәчәк-

Хуш ис аңкый үзеннән.

Кәләпүшле Тукранбашны

Бал кортлары табыша.

Ә тузган башлы Тигәнәк

Үзе килеп ябыша.

*Яз кызы, кәрзинен сәхнә уртасында калдырып, читкәрәк китеп баса. Чәчәк булып киенгән балалар, йөгереп килеп, кәрзинне ала­лар һәм сөйләшә башлыйлар.*

**Ландыш чәчәге.**

Энҗедәй чәчәк атам мин              Куак төпләрен яратам,

Яз көнендә урманда.                   Яз көнендә урманда.

Миңа берни дә кирәкми               Эссе кояш нурларында

Күләгәлек булганда.                    Әлсерәп бөгәм билне.

**Гөләп чәчәге.**

Тәбәнәк кенә куакта,                    «Күкрәгемәкадыйм»,—димә,

Җилдә җилфердәп үсәм.             Сабакта — очлы угым.

Ал, кызыл ефәк кебек мин,          Өзәргә теләсәң әгәр,

Хәйран калырсың күрсәң.            Чәнчеп алырмын кулың.

**Кыңгырау чәчәк.**

Охшасак та кыңгырауга,               «Эт эчәгесе» шикелле,

Шалтырап чыңламыйбыз!            Үләнгә чорналмыйбыз.

**Яз кызы.** Дусларым, сез безгә нинди файда китерүегез турын­да да әйтсәгез иде.

**Зәңгәр чәчәк.**

Арыш арасында үсәм,                    Матур чәчәк булсаң да син,

Зәп-зәңгәр чәчәк атам.                   Монда үсмә, кит, диләр.

Тик кешеләр яратмыйлар,              Түтәлдә үс, кадерең булыр,

Утыйлар төрле яктан.                     Ә монда син — чүп, диләр.

Кешеләргә минем файдам бик зур. Әгәр мине кайнар су белән төнәтеп эчсәгез, мин сезнең ашказаны эшчәнлеген яхшыртачак­мын.

**Тузганак чәчәге.**

«Тузганак» дип әйтсәләр дә,          Мин хезмәт итәм кешегә,

Тузгыганым юк бер дә.                   Миндә — көннең сәгате.

Алтын сыман чәчәк атып,               Таң белән бергә уянам —

Утырам балкып җирдә.                   Шундый минем гадәтем.

Минем яшь яфракларымнан салат ясап ашыйлар. Чәчәклә­ремнән бал да кайнаталар.

**Җитен чәчәге.**

Вак-вак зәңгәр чәчәкләрем             Кояшны күргәч җылынам,

Ачыла җылы көндә.                        «Китмә син», дип дәшәмен.

Салкын җилдә калтырыйм мин, Салкын төннәрнең берсендә

Бөрешәм салкын төндә.                 Коела минем чәчәгем.

Минем орлыкларымнан май алалар. Ә ул майда кешеләрнең сулыш юлларын, йогышлы авыруларны дәвалый торган матдәләр бар.

**Яз кызы**. Рәхмәт сезгә, чәчәкләр. Сезнең бик күпләрегездән кешеләр үзләренең җаннарына җылы, тәннәренә сихәт ала.

**Миләүшә чәчәге** (Ромашкадан көләргә теләп). Ә бу нәрсә та­гын? Ни төсе, ни исе, ни файдасы дигәндәй...

*Шуны гына көтеп торгандай, кайбер чәчәкләр мактанырга то­тына.*

**Шомырт чәчәге.**

Мин үскән урын                 Җиргә ямьне дә

Нинди киң әнә.                   Бирәм мин генә...

**Ромашка.** Муса Җәлилнең батыр сугышчысы янында булган чәчәк мин, беләсең килсә. Мине «Герой чәчәк» дияргә дә була.

**Яз кызы.** Туктагыз әле, бәхәсләшмәгез. Сезнең һәркайсыгыз үз урынында матур. Без сезнең барыгызны да яратабыз. Сезнең матурлыгыгызга сокланып, күңелләребезне ял иттерәбез. Әй­дәгез, барыбыз да дус булыйк. Табигатьне бизәп, кешеләргә фай­да китереп яшик.

**Чәчәкләр (барысы бергә**). Әйдәгез, талгын җил кочагында алан тутырып, әйлән-бәйлән уйныйбыз.

*П.Чайковскийның «Чәчәкләр вальсы» башкарыла. Чәчәкләр бии.*